A tuu biibi nai tyai ’freide ma ai tyai feti-how’—Mateyesi 10:34 | Wakititolen\n„Du sani anga wan kiin ati fu soi taki u lobi useefi”\nA tuu biibi nai tyai ’freide ma ai tyai feti-how’\nSan wi e leli fu den fisyun fu Sakaliya?\nFo asiwagi anga wan kownu-ati o kibii yu\nONDOOFENITOLI Yehofa o belesi u te u du san a wani\nWan Kelesten soi switifasi gi en\nA Wakititolen (anga sutudi-artikel) | oktober 2017\n„Yu á mu denki a freide mi tyai kon a goontapu. A ná freide mi tyai kon, ma a wan feti-how.”​—MATEYESI 10:34.\nSINGI: 123, 128\nSan na a „feti-how” di Yesesi taki a be o tyai kon a goontapu?\nFa i sa soi taki i lobi Yehofa anga i hii ati te i famii wani tapu i fu dini Yehofa?\nSan o yeepi i fu dini Yehofa anga piisii te wan famii fi i nai dini Yehofa moo?\n1, 2. (a) Sowtu freide u sa abi? (b) Saide freide á de a hii goontapu ete? (Luku a fowtow na a bigin.)\nALA SAMA wani libi anga piisii, sondee booko-ede. Ai bigi gi u taki Yehofa gi wi a „freide fu Gadu”. A freide ya, na a buuya di u nai buuya. A sani ya e yeepi u fu wi á lasi useefi (Filipisama 4:6, 7). Boiti dati, te u dopu, da „wi anga Gadu toon mati”.​—Romesama 5:1.\n2 Ma a yuu á doo ete fu Gadu meke freide de a hii goontapu. Wi e libi aini den lasiti dei, neen meke a omen sani e pasa di e gi u booko-ede. Ogii sama lai a goontapu (2 Timotiyesi 3:1-4). U mu meke moiti fu Saatan á koli u anga den falisi leli fi en (2 Korentesama 10:4, 5). Ma a sani di e gi u moo booko-ede, a te u famii wani tapu u fu dini Yehofa. Son wan fu den e soso u. Kande den e fende taki wi e booko a famii. Kande den taigi u taki solanga wi e dini Yehofa, wi anga den o poli. Fa u mu si a tapu di famii wani tapu u fu dini Yehofa? San o yeepi u fu dini Yehofa anga piisii te a sani ya miti u?\nFA U MU SI A TAPU DI FAMII E WANI TAPU U FU DINI YEHOFA?\n3, 4. (a) San e pasa te sama e wooko anga den leli fu Yesesi? (b) On ten a taanga fu waka a Yesesi baka?\n3 Yesesi be sabi taki a ná ala sama be o lobi den sani di a be e leli den. A be sabi tu taki son sama á be o lobi den bakaman fi en, neen meke den be o abi taanga-sikin fanowdu. A sani ya be sa tyai toobi kon aini a osufamii fu den. Yesesi taki: „Yu á mu denki a freide mi tyai kon a goontapu. A ná freide mi tyai kon, ma a wan feti-how. Mi kon fu paati wan man anga en dda, wan umanpikin anga en mma, wan uman anga en main. Eeye, den feyanti fu wan sama, o de en eigi famii seefi.”​—Mateyesi 10:34-36.\n4 Yesesi taki „Yu á mu denki a freide mi tyai kon a goontapu”. San a be wani taki anga a sani ya? A be wani soi taki sani be o miti den sama di be o toon en bakaman. A tuu, Yesesi be wani leli sama, sama a Gadu tuutuu. A ná paati a be wani paati famii (Yohanisi 18:37). Ma den bakaman fi en be mu sabi taki a ná ala yuu a be o makiliki fu waka neen baka, moomoo te den famii efuso mati á de a waaleiti.\n5. San miti den bakaman fu Yesesi?\n5 Yesesi be taki wan fu den tesi di den bakaman fi en be o abi fu pasa, a te den famii fu den o wani tapu den fu dini Yehofa (Mateyesi 10:38). Fu di den bakaman fu Yesesi be wani a piisii, meke den holidoo di den famii be e soso den efuso te den famii á be wani paa anga den fu di den e dini Yehofa. Ma toku san den fende, ipi moo san den lasi.​—Leisi Malikisi 10:29, 30.\n6. San u mu holi a pakisei te u famii á wani u dini Yehofa?\n6 Winsi u famii e du sani anga u fu di wi e dini Yehofa, tokuso u lobi den. Ma u mu holi a pakisei taki u mu lobi Gadu anga Kelestesi moo ala taa sama (Mateyesi 10:37). U mu luku bun fu Saatan á meke a lobi di u lobi u famii meke u pasa den weiti fu Yehofa. Wi o luku wantu sani di sa de enke wan tesi gi u anga fa u sa pasa den sowtu tesi ya.\nTE I TOOWPAA NAI DINI YEHOFA\n7. Fa i mu tyai iseefi aini a osufamii winsi i toowpaa nai dini Yehofa?\n7 Beibel wasikoi u taki ala sama di toow ’o miti anga banowtu efuso polobelema aini den libi’ (1 Korentesama 7:28). Efi i toowpaa nai dini Yehofa, a sani ya sa tyai moo polobelema anga booko-ede kon aini a osufamii. Ma u mu si a sani ya enke fa Yehofa e si en. A taki wi á mu paati efuso booko toow anga u toowpaa fu di a nai dini Yehofa (1 Korentesama 7:12-16). Winsi i man nai dini Yehofa efuso gi a osufamii taanga-sikin fu dini Yehofa, i mu lesipeki en. Efu yu uman nai dini Yehofa, toku u mi lobi. I mu solugu en tu.​—Efeisesama 5:22, 23, 28, 29.\n8. San i mu du efi i toowpaa á wani i du ala san i man gi Yehofa?\n8 San i mu du efi i toowpaa á wani i du ala san i man gi Yehofa? Wan sisa man taigi en taki a wantu dei fu a wiki namo a mu go a peleikiwooko. Efu a sani ya miti i, akisi iseefi taki: ’A wani mi toowpaa wani tapu mi fu dini Yehofa? Mi sa du san a taki efu a ná tapu ai tapu mi fu dini Yehofa?’ Efu yu e fiti iseefi a taawan, i ná o lai polobelema aini a osufamii.​—Filipisama 4:5.\n9. Fa mma anga dda sa yeepi den pikin fu lesipeki den mma efuso dda di nai dini Yehofa?\n9 A á makiliki fu yeepi i pikin fu dini Yehofa te i toowpaa nai dini Yehofa. I mu leli i pikin fu ’aliki en mma anga en dda’ enke fa Beibel e taki (Efeisesama 6:1-3). Ma san i mu du efi i toowpaa nai du san Beibel taki? Efu yu e lesipeki i man efuso yu uman, a pikin fi i o waka a yu baka. Pakisei den bun manii fi i toowpaa, da i taigi en taki den bun sani di ai du e bigi gi i. Yu á mu taki sani fi i man efuso yu uman di yu á kaba lobi a den pikin fesi. Ma soi i pikin taki na ala sama mu luku efu den wani dini Yehofa. Efi i leli i pikin fu lesipeki en mma efuso en dda di á de a waaleiti, da kande i toowpaa o wani dini Yehofa te a si fa a pikin e tyai enseefi.\nTaki anga i pikin fu Yehofa solanga i fende a okasi (Luku paragraaf 10)\n10. Fa mma anga dda di de a waaleiti sa yeepi den pikin fu lobi Yehofa?\n10 Son toowpaa di nai dini Yehofa e leli den pikin taki den mu fii den fesa di goontapu sama e fii. Kande den e leli den sani fu falisi keliki tu. Son man e taigi den uman taki noiti den mu leli den pikin sani fu Beibel. Ma winsi a sani ya pasa, toku a uman o du san a poi fu leli den pikin a waaleiti (Toli 16:1; 2 Timotiyesi 3:14, 15). Kande a man á wani en uman sutudeli anga den pikin efuso tyai den go a komakandaa. Winsi a uman e lesipeki en man, tokuso a sa taki anga den pikin te a fende a okasi. A so den pikin o sabi san Yehofa lobi anga san a á lobi (Toli 4:19, 20). Di den pikin o bigi, a denseefi o luku efu den wani dini Yehofa. * (Luku a maiki a ondoo.)​—Deitolonomi 30:19, 20.\nTE U FAMII Á WANI U DINI YEHOFA\n11. San sa poli wi anga den famii fu u di nai dini Yehofa?\n11 Kande di u be bigin sutudeli Beibel wi á be taigi den famii fu u, ma di u kon fusutan den sani di wi e leli, u kon si taki a de fanowdu fu taigi den taki wi o dini Yehofa (Malikisi 8:38). A kan taki yu anga den famii fi i poli fu di yu e dini Yehofa. Wi o luku wantu sani di o yeepi i fu libi na a wan anga i famii sondee fu pasa den weiti fu Yehofa.\nTe wi e meke moiti fu fusutan den famii fu u, wi o sabi fa u mu yeepi den fu kon sabi a tuu\n12. San sa meke den famii fu u á wani u dini Yehofa? Fa u sa soi den taki wi e fusutan den?\n12 Meke moiti fu fusutan den famii fi i di nai dini Yehofa. Wi e piisii fu di u sabi den sani di sikiifi aini Beibel. Ma kande den sama fu wi e si enke a koli sama koli u. Kande den e si enke wi e go kaba a soso. Den sa denki taki wi á lobi den moo fu di u nai go a den fesa fu den moo. Kande den e feele taki sani o miti u te u dede. Efu u wani sabi fa den e fii, u mu aliki den bun te den e taki anga u, da wi o sabi saide den e booko den ede (Odo 20:5). Apostel Pawlesi be e meke moiti fu fusutan „ala sama” fu di a be wani paati a bun nyunsu gi den. Te wi e meke moiti fu fusutan den famii fu u, wi o sabi fa u mu yeepi den fu sabi Yehofa.​—1 Korentesama 9:19-23.\n13. Fa u mu taki anga den famii fu u di nai dini Yehofa?\n13 Taki switi anga den. Beibel taki u mu „taki switi anga taawan ala yuu” (Kolosesama 4:6). A sani ya á makiliki. U sa akisi Yehofa fi en santa yeye yeepi u fu taki moin anga den famii fu u. Wi á mu e hali taki anga den fu den sani di den e biibi. Efu den du efuso taki wan sani di hati u, u mu meke moiti fu de enke apostel Pawlesi. A be taki: „Te sama e kosi u, wi e belesi den. Te sama e du ogii anga wi, wi e holidoo anga pasensi. Te den e poli u nen u nai ligei anga den.”​—1 Korentesama 4:12, 13.\n14. Sowtu wini a abi te wi e tyai useefi bun?\n14 Tyai iseefi bun. Saide a sani ya pelensipali? A fasi fa wi e taki anga den famii fu u di nai dini Yehofa, o yeepi u fu libi na a wan anga den. Ma a sani di o moo yeepi den, na a fasi fa wi e tyai useefi. (Leisi 1 Peitilisi 3:1, 2, 16.) Meke den famii fi i si taki sani e waka bun anga den sama di e dini Yehofa. Meke den si taki Yehofa Kotoigi e solugu den pikin, den e wooko anga den leli fu Beibel. Den mu si tu taki u de koloku. Winsi den famii fu u á kon dini Yehofa, toku wi o piisii fu di u sabi taki Yehofa e piisii te wi e tyai useefi bun.\n15. San u mu pakisei a fesi efu wi á wani hali taki anga den famii fu u di nai dini Yehofa?\n15 Pakisei a fesi. Fosi i du wan sani i mu pakisei luku efu a sani de ná o meke den famii fi i ati boon a yu (Odo 12:16, 23). Na a sani ya wan sisa fu Australiya be du. A pai fu a sisa ya á be lobi a waaleiti seefiseefi. Son leisi en ati be e boon. Neen meke fosi a sisa ya anga en man telefon a pai fi en, den be e begi Yehofa fu a yeepi den fu taki moin anga en. Den be e pakisei sowtu moin toli den sa gi en. Den be e luku on langa den o taki anga en tu. Dati be e yeepi den fu a á fende okasi fu hali taki anga den fu keliki toli.\nI mu lobi Yehofa moo i famii\n16. San i mu holi a pakisei te yu anga yu famii di nai dini Yehofa nai fusutan useefi?\n16 Son leisi yu anga den sama fi i di nai dini Yehofa ná o go e fusutan useefi. Kande yu o go e fii enke a yu á du bun, da yu o wani du san den wani, bika i lobi i famii. Ma yu á mu feegete taki i mu lobi Yehofa moo i famii. Te den sama fi i fusutan a sani ya, kande den o si saide a de taanga fanowdu fu dini Yehofa. I ná o poi dwengi den fu kon a waaleiti. Ma i poi yeepi den fu si fa Yehofa yeepi i di i du sani enke fa a wani. Bika te i luku en bun, da Yehofa gi den aseefi okasi di a gi u. A wani den kon dini en fu di denseefi wani.​—Yesaya 48:17, 18.\nTE WAN FAMII FI I NAI DINI YEHOFA MOO\n17, 18. San o yeepi i te wan famii fi i nai dini Yehofa moo?\n17 A wan hati sani te wan famii fu u komoto a waaleiti efuso te a nai mumui anga a kemeente moo. A leti enke te wan sama be o sutu yu anga wan how. Ma san o yeepi i te a sani ya miti i?\n18 Poti ala i pakisei na a dini di yu e dini Yehofa. I mu meke moiti fu taanga i biibi te den sani ya miti i. Leisi Beibel ala yuu, seeka gi den komakandaa da i go a den, peleiki ala yuu, begi Yehofa fu a yeepi i fu holidoo (Yudasi 20, 21). Ma san i sa du, efi i du ala den sani ya, neen yu e kusumi ete? Ná gi abaa! Tan poti i pakisei na a dini di yu e dini Yehofa. A sani de o yeepi i fu yu á kusumi tumisi. A o yeepi i fu yu á booko-saka tu. Na a sani ya be yeepi a sama di sikiifi Psalm 73. Wan pisiten a be e fii booko-saka. Ma a dini di a be e dini Yehofa be yeepi en fu kisi enseefi (Psalm 73:16, 17). A sani ya sa yeepi i tu.\n19. Fa u sa soi taki wi e lesipeki den weiti fu Yehofa?\n19 Lesipeki den weiti fu Yehofa. Gadu sabi taki den weiti fi en sa yeepi ala sama. Den sa yeepi den sama di gwe fika Yehofa tu. A á switi te den puu wan sama di u lobi na a kemeente, ma a sani de sa yeepi a sama fu kon dini Yehofa baka. (Leisi Hebrewsama 12:11.) Ma efu a sama á daai kon ete, u mu soi Yehofa taki wi e lesipeki a fasi fa ai du sani. Wi ’á mu mosoo’ anga den sama di den puu na a kemeente (1 Korentesama 5:11-13). Winsi a á makiliki, wi á mu taki anga den a telefon, wi á mu sms den, sende biifi gi den, sende e-mail gi den, efuso taki anga den a internet tu.\nWi e howpu taki den sama fu u di gwe fika Yehofa daai kon baka\n20. San u mu e howpu ala yuu?\n20 Ná lasi howpu! Lobi e „howpu ala sani”, neen meke useefi e howpu taki den sama fu u di gwe fika Yehofa daai kon baka (1 Korentesama 13:7). Efi i si taki a sama fi i di be gwe fika Yehofa e meke moiti fu kengi a fasi fa ai libi, i sa begi Yehofa fu a yeepi en fu opo en ati gi den sani di ai leli aini Beibel. I sa begi Yehofa fu a yeepi en fu daai kon baka tu, bika Yehofa e kai en taki: ’Gaantangi, kon baka.’​—Yesaya 44:22.\n21. San yu o du efi i famii e du ogii anga i fu di yu e waka a Yesesi baka?\n21 Yesesi taki u mu lobi en moo ala taa sama. Yesesi be sabi taki den disipel fi en á be o gwe fika en winsi san famii be o du anga den. Neen meke winsi san i famii e du anga i fu di yu e waka a Yesesi baka, yu á mu gi abaa. Fitoow Yehofa. Begi en fu a yeepi i fu holidoo (Yesaya 41:10, 13). I mu piisii fu di i sabi taki yu e meke Yehofa anga Yesesi piisii. Den o pai i fu di yu e holidoo.\n^ paragraaf 10 Efi i wani sabi fa mma anga dda sa leli den pikin te den toowpaa nai dini Yehofa, da i sa luku „Aksi fu leisiman” aini a Saanantongo Wakititolen fu 15 augustus 2002.\nA WAKITITOLEN (ANGA SUTUDI-ARTIKEL) oktober 2017